A Pannonhalmi Főapátság, a Herendi Porcelánmanufaktúra és a Bábolna Nemzeti Ménesbirtok attól a céltól vezérelve, hogy hozzájáruljon nemzeti örökségünk, kulturális értékeink, továbbá a megvalósított szociális elkötelezettség minél jobb megismertetéséhez, kihasználja és egyben megőrizze a Pannon-térség egyedülálló adottságait, Szent Márton Díjat alapított  a fenti célokat szolgáló kimagasló emberi teljesítmény elismerésére.

A Szent Márton Díjat az alapítók minden évben Szent Márton napjához kötődő ünnepségen adják át.

A díjat

2001-ben Nemeskürty István,   
2002-ben Pungor Ernő,   
2003-ban Nagy Gáspár,

2004-ben Kukorelli István,   
2005-ben Mádl Ferenc,   
2006-ban Szokolay Sándor,

2007-ben Sebestyén Márta,   
2008-ban Melocco Miklós, továbbá férje helyett Gál Tiborné,

2009-ben Tringer László,   
2010-ben Sólyom László,   
2011-ben Ittzés János,

2012-ben Thész Gabriella,   
2013-ban Rieger Tibor,

2014-ben Andrásfalvy Bertalan,

2015-ben Jankovics Marcell,   
2016-ban Tardy László,  
2017-ben Halzl József,

2018-ban Rolla János,   
2019-ben a Szent Egyed Közösség,

2020-ban Somos László vehette át.

A Szent Márton Díjat az alapítók 2021-ban egyhangú döntéssel **Excellenciás és Főtisztelendő Michael August Blume SVD érsek úrnak**, Magyarország apostoli nunciusának ítélték.

Nuncius úr 1946. május 30-án, az Egyesült Államokbeli, South Bendben látta meg a napvilágot.

Ott a Magyarok Nagyasszonya-plébánia közösségéhez tartozott, és a Magyarok Nagyasszonya-iskolába járt. Mindennek az van a hátterében, hogy nagyanyja egy rábaközi kis faluban, Himodon született 1881-ben, innen került a távoli Amerikába.

Huszonkét éves korában kezdte meg a noviciátust az Isteni Ige Társasága szerzetesrendben.

1972-ben tett örök fogadalmat és ebben az évben pappá szentelték. A Pápai Gergely Egyetemen szerzett licenciátusi diplomát teológiából.

Ezt követően elöljárója Afrikába helyezte: 1975 és 1983 között teológiai tanár volt a ghánai Cape Coast regionális szemináriumában. 1983 és 1990 között az Isteni Ige Társasága ghánai és togo-benini tartományának elöljárója volt. Ezt követően 1995 és 2000 között a *Kivándorlók és Utazók Lelkipásztori Gondozása Pápai Tanácsának* szolgálatában állt; 2000 és 2005 között ugyanitt, a Vatikánban Kivándorlók és Utazók Lelkipásztori Gondozásának Pápai Tanácsánál titkárhelyettes.

2005-ben alessanói címzetes érseki kinevezést kapott XVI. Benedek pápától, ez követően 2013-ig apostoli nuncius Beninben és Togóban. 2013 és 2018 között apostoli nuncius Ugandában. 2018-tól apostoli nuncius Magyarországon.

Michael August Blume érsek úr afrikai szolgálata során evangelizációs munkát végzett a plébániákon, a vidéki területeken. Tanúságot tett az egyszerű életmód mint keresztény érték jelentőségéről, hiszen ez az egyszerű életmód részt vesz Krisztus szegénységében. Tanúságtételével és példájával reményt adott a falusi szegényeknek és a peremre szorultaknak.

Michael August Blume érsek úr jelentős érdemeket szerzett Ghána oktatási rendszerének szolgálatában. Kiemelkedő figyelmet tanúsított a szegény, de tehetséges diákok iránt. Számos ghánai fiatal, akinek nem lett volna hozzáférése az oktatáshoz, az ő segítsége révén vált tudóssá, jó művésszé és példaképpé az országban.

Nunciusként minden állomáshelyén támogatta és előmozdította az igazságosság, a béke megőrzését és a teremtett világ védelmét.

A Szent Márton-díjjal szeretnénk kifejezni elismerésünket és megbecsülésünket Michael August Blume SVD érsek úr iránt. Meggyőződésünk, hogy amit tesz, az Pannónia nagy szülöttének, a köpenyét a koldussal megosztó Szent Mártonnak hiteles követése. A díj egyszersmind bíztatás és bátorítás szeretne lenni, hogy érsek úr folytassa nemes szolgálatát!